Нови завјет (Караџић) / Филимону
Филимону посланица светога апостола Павла.

1. Од Павла, сужња Исуса Христа, и Тимотија брата, Филимону љубазноме и помагачу нашему,

2. И Апфији, сестри љубазној, и Архипу, нашему другару у војевању, и домашњој твојој цркви:

3. Благодат вам и мир од Бога оца нашега, и Господа Исуса Христа.

4. Захваљујем Богу својему спомињући те свагда у молитвама својима,

5. Чувши љубав твоју и вјеру коју имаш ка Господу Исусу и к свима светима:

6. Да твоја вјера, коју имамо заједно, буде силна у познању свакога добра, које имате у Христу Исусу.

7. Јер имам велику радост и утјеху ради љубави твоје, што срца светијех починуше кроза те, брате!

8. Тога ради ако и имам велику слободу у Христу да ти заповиједам што је потребно,

9. Али опет молим љубави ради, ја који сам такови као старац Павле, а сад и сужањ Исуса Христа;

10. Молим те за својега сина Онисима, којега родих у оковима својима;

11. Који је теби негда био непотребан, а сад је и теби и мени врло потребан, којега послах теби натраг;

12. А та га, то јест, моје срце прими.

13. Ја га шћадијах да задржим код себе, да ми мјесто тебе послужи у оковима јеванђелија;

14. Али без твоје воље не хтједох ништа чинити, да не би твоје добро било као за невољу, него од добре воље.

15. Јер може бити да се за то растаде с тобом на неко вријеме да га добијеш вјечно,

16. Не више као роба, него више од роба, брата љубазнога, а особито мени, а камо ли теби, и по тијелу и у Господу.

17. Ако дакле држиш мене за својега другара, прими њега као мене.

18. Ако ли ти у чему скриви, или је дужан, то на мене запиши.

19. Ја Павле написах руком својом, ја ћу платити: да ти не речем да си и сам себе мени дужан.

20. Да, брате! да имам корист од тебе у Господу, развесели срце моје у Господу.

21. Уздајући се у твоју послушност написах ти знајући да ћеш још више учинити него што говорим.

22. А уз то уготови ми и конак; јер се надам да ћу за ваше молитве бита дарован вама.

23. Поздравља те Епафрас који је са мном сужањ у Христу Исусу, Марко, Аристарх, Димас, Лука, помагачи моји.

24. Благодат Господа нашега Исуса Христа са духом вашијем. Амин.

Повезане странице: Свето писмо

Свето писмо
Нови завјет (Караџић)